KIRJALLINEN KYSYMYS E-0322/00 esittäjä(t): Laura González Álvarez (GUE/NGL) komissiolle. Madridissa sijaitsevan Las Cárvacasin kaatopaikan sääntöjenvastainen tilanne.



Virallinen lehti nro 330 E , 21/11/2000 s. 0125 - 0126



KIRJALLINEN KYSYMYS E-0322/00 esittäjä(t): Laura González Álvarez (GUE/NGL) komissiolle (11. helmikuuta 2000) Aihe: Madridissa sijaitsevan Las Cárvacasin kaatopaikan sääntöjenvastainen tilanne Komissio käynnisti Plataforma Cívica y Ecológica de la Casa de Campo de Valdepepas -järjestön esittämän vetoomuksen nro 288/97 johdosta rikkomusmenettelyn A-98/2162 Espanjan valtiota vastaan jätteitä koskevan direktiivin 75/442/ETY(1) muutettuna neuvoston direktiivillä 91/156/ETY(2) rikkomisesta. Madridin kaupunginsuunnitteluvirasto määräsi 27. maaliskuuta 1998 annetun lain nojalla Vertedores del Norte S.L. -yrityksen sulkemaan Las Cárvacasin (Madrid) esikaupungissa La Dehesan alueella sijaitsevan laittoman ja valvomattoman kaatopaikan sekä kunnostamaan sen entiselleen. Madridin autonomisen alueen ympäristövirasto puolestaan vaati useaan otteeseen, että Madridin kunta velvoittaa kyseisen yrityksen toteuttamaan 14 konkreettista kunnostushanketta, jotka liittyivät muun muassa alueen kasviston ja puuston uusimiseen. Kunnan määräyksistä huolimatta yritys ei toteuttanut mitään näistä korjaustoimista, minkä vuoksi 14. helmikuuta 1999 kaatopaikka määrättiin suljettavaksi. Madridin autonomisen alueen ympäristövirasto hyväksyi 30. heinäkuuta 1999 Vertederos del Norte S.L. -yrityksen esittämän sulkemis- ja kunnostushanketta koskevan ehdotuksen ja asetti sen toteuttamiselle kahdeksan kuukauden määräajan töiden aloittamisesta alkaen. Yritys ei kuitenkaan tähän mennessä ole tehnyt mitään korjaustyötä ja kaatopaikka on edelleen siinä kunnossa, minkä vuoksi se suljettiin. Voiko komissio ilmoittaa, missä vaiheessa rikkomusmenettely A-98/2162 Espanjan valtiota vastaan on? Mitkä ovat suunnitellut kaatopaikan sulkemis- ja kunnostustöiden alkamis- ja päättymispäivämäärät? Voisiko komissio kiirehtiä hankkeen toteuttamista? Miksi asiasta vastaavat Espanjan viranomaiset kieltäytyvät antamasta tietoja hankkeen edistymisestä vetoomuksen esittäneelle Plataforma Cívica -järjestölle? (1) EYVL L 194, 25.7.1975, s. 39. (2) EYVL L 78, 26.3.1991, s. 32. Margot Wallströmin komission puolesta antama vastaus (16. maaliskuuta 2000) Laittomia kaatopaikkoja, myös Carcavasin kaatopaikkaa, koskevien useiden valitusten seurauksena komissio on päättänyt käynnistää rikkomisesta johtuvan menettelyn Espanjaa vastaan. Tämän menettelyn mukaisesti komissio on antanut jätteistä 15. heinäkuuta 1975 annetun neuvoston direktiivin 75/442/ETY rikkomista koskevan perustellun lausunnon. Lausunnossa käsitellään muun muassa Carcavasin laitonta kaatopaikkaa. Komissio ei tiedä, miksi Espanjan viranomaiset kieltäytyvät antamasta tapaukseen liittyviä tietoja. Joka tapauksessa ympäristöä koskevan tiedon saannin vapaudesta 7. kesäkuuta 1990 annetun neuvoston direktiivin 90/313/ETY(1) 4 artiklan mukaan henkilö, joka katsoo, että hänen tietopyyntönsä on perusteettomasti hylätty tai jätetty huomiotta, taikka että viranomainen on vastannut siihen riittämättömästi, voi hakea tuomioistuimelta tai hallintoviranomaiselta muutosta päätökseen kyseisen kansallisen oikeusjärjestelmän mukaisesti. (1) EYVL L 158, 23.6.1990.